রোহিতকে টপকে আইসিসি র‍্যাঙ্কিংয়ে শীর্ষস্থান দখল কোহলির!

ওয়েব ডেস্ক : ওডিআই ক্রিকেটে দারুণ পারফরম্যান্স। সেই কারণে আইসিসি র‍্যাঙ্কিংয়ে (ICC Rankings) শীর্ষস্থান দখল করলেন বিরাট কোহলি (Virat Kohli)। ২০২১ সালের জুলাই মাসের পর এই প্রথম এক নম্বরে ফিরলেন তিনি। বরোদায় নিউজিল্যান্ডের বিরুদ্ধে সিরিজের প্রথম ম্যাচে ৯১ বলে ৯৩ রানের ইনিস খেলেন ‘কিং কোহলি’। তার পরেই রোহিত শর্মাকে (Rohit Sharma) টপকে শীর্ষে উঠে এলেন তিনি।

এ নিয়ে মোট ১১ বার আইসিসি মেন’স ওডিআই ব্যাটিং র‍্যাঙ্কিংয়ে শীর্ষে উঠলেন কোহলি (Kohli)। গত বছরের অক্টোবরে অস্ট্রেলিয়ার বিরুদ্ধে পরপর দু’টি শূন্য রানের পর সমালোচনার মুখে পড়লেও দুর্দান্তভাবে ঘুরে দাঁড়ান প্রাক্তন ভারত অধিনায়ক। এরপর ঘরের মাঠে দক্ষিণ আফ্রিকার বিরুদ্ধে সিরিজে করেছেন ১৩৫, ১০২ এবং অপরাজিত ৬৫ রান। আর নিউজিল্যান্ডের বিরুদ্ধে ভালো পারফর্ম করছেন তিনি।

আরও খবর : রাজকোটেই কিউয়িদের বিরুদ্ধে সিরিজ জয় চায় ভারত!

২০১৩ সালের অক্টোবরে প্রথমবার ওডিআই র‍্যাঙ্কিংয়ের (ODI Rankings) শীর্ষে উঠেছিলেন কোহলি। এখনও পর্যন্ত মোট ৮২৫ দিন তিনি শীর্ষস্থানে ছিলেন। যা কোনও ভারতীয় ব্যাটারের মধ্যে সর্বাধিক। সর্বকালের তালিকায় তিনি বর্তমানে দশ নম্বরে, যেখানে শীর্ষে রয়েছেন ওয়েস্ট ইন্ডিজের কিংবদন্তি ব্যাটার ভিভিয়ান রিচার্ডস। যিনি টানা ২,৩০৬ দিন এক নম্বরে ছিলেন।

তবে সিরিজের বাকি দুই ম্যাচে কোহলির সামনে শীর্ষস্থান ধরে রাখার চ্যালেঞ্জ রয়েছে। নিউজিল্যান্ডের ড্যারিল মিচেল তাঁর থেকে মাত্র এক রেটিং পয়েন্ট পিছিয়ে দ্বিতীয় স্থানে উঠে এসেছেন। ভারতের বিরুদ্ধে প্রথম ওডিআইয়ে ঝোড়ো ৮৪ রান করে তিনি রোহিত শর্মাকে পিছনে ফেলেছেন। রোহিত বর্তমানে তৃতীয় স্থানে, কোহলির থেকে ১০ পয়েন্ট পিছিয়ে। অন্যদিকে, ওডিআই ব্যাটিং র‍্যাঙ্কিংয়ে কেএলরাহুল এক ধাপ এগিয়ে ১১ নম্বরে উঠে এসেছেন।